Domaća
hsk / hlk
Osnovne informacije o pasmini
Njih viđamo svagdje: u kućama i stanovima, u dvorištima našima i tuđim, grmlju, drveću, travnjacima, poljima i cestama; tamo gdje bi životinje trebale biti i tamo gdje ne bi trebale biti. Za njih rijetko postoje prirodne prepreke i mjesta gdje ne mogu doći. Dobro se snalaze i u gradskim kao i u ruralnim područjima bilo da imaju svoje vlasnike koje ih hrane ili se prehranjuju same loveći manje glodavce ili nažalost kopajući po kontejnerima smeća. Uglavnom su vrlo snalažljive, vrlo brze i gipke, a i vrlo odane svojim vlasnicima i prostoru u kojem žive ako ih imaju.
Od svih pasmina mačaka, domaća mačka je najrasprostranjenija mačja populacija u svijetu. Pretpostavka je da na našoj planeti živi od 600-700 miliona domaćih mačaka. Ubraja se među najomiljenije kućne ljubimce.
Gledano s povijesne strane, domaća mačka (felis silvestris forma catus) živi uz ljude više od 3500 godina, nakon što je potekla i bila pripitomljena od afričke divlje mačke.
Od nje su se razvile brojne mutacije te su tako nastale dugodlake, bezdlake ili bezrepe mačke, koje su se potom razvijale u različite danas priznate pasmine mačaka. Poznato je da su mnogi narodi u povijesti slavili mačku kao svetu životinju, pogotovo Egipćani, Kinezi i neki muslimanski narodi.
No gledano kroz različita vremenska i geografska razdoblja, mačke nisu uvijek bile te sreće da ih se glorificira i slavi kao posebna bića povezana s bogovima.
Tako su se u Europi u srednjem vijeku mačke masovno ubijale jer su se povezivale sa samim Sotonom i utjelovljenim zlom.
Ali ta su vremena iza nas i mačka je ponovno izborila svoje mjesto uz čovjeka kao kućni ljubimac i kao korisna domaća životinja.
Iako domaću mačku mogu vidjeti svagdje i u različitim prilikama, postoji mjesto gdje ljudi uglavnom budu iznenađeni kada ju ugledaju: na međunarodnim izložbama mačaka. Kako su međunarodne izložbe mačaka natjecateljskog karaktera , pretpostavlja se da životinja koja prisustvuje izložbi mora imati rodovnicu. No međunarodna „mačja organizacija“ (FIF-a) napravila je ustupak domaćoj mački: ona se može izlagati bez rodovnice. Jedini uvjeti koje mora zadovoljiti je da bude sterilizirana i cijepljena cjepivima kao i sve druge prisutne mačke.
Domaće mačke se natječu u dvije kategorije: kratkodlaka i dugodlaka domaća mačka. Suci uglavnom preferiraju kratkodlaku domaću mačku jer su dugodlake domaće mačke nastale uglavnom križanjem s nekom od dugodlakih ili srednjedugodlakih pasmina mačaka.
Oni vrlo ozbiljno pristupaju suđenju domaćih mačaka, kao i ostalim „rasnim“ vrstama mačaka. Domaće mačke sudjeluju i u završnom suđenju odabira najljepše mačke izložbe (u programu „Best in show“)
Zbog toga je FIF-a napravila i standard po kojem se sudi domaća mačka i po kojem se dodjeljuju bodovi, kao i ostalim prisutnim mačkama s rodovnicama.
Standard
OPČENITO Mačka treba biti odlične tjelesne i psihičke kondicije, ljubaznog i pristupačnog temperamenta. Mačka može imati sve boje očiju, sve boje krzna sve dužine dlake i repa.
GLAVA: U skladu sa tijelom, ni malena, ni prevelika.
UŠI: Moraju biti čiste. Dozvoljena je svaka veličina i oblik izuzev na van ili prema unutra savinute ili prelomljene. Tetovirane usi su dozvoljene i ne oduzimaju se bodovi.
OČI: Sjajne, bistre, pune samopouzdanja, prirodne, pažljive i otvorene. Dozvoljena je svaka veličina i oblik. Sve boje su dozvoljene.
TIJELO: Skladno, mišićavo. Predebele i premršave mačke su nepoželjne. Dozvoljena je svaka dužina i oblik.
NOGE: Dozvoljena je svaka duzina i struktura kostiju, ali moraju biti u skladu sa tijelom. Šape dozvoljene sve veličine ali moraju biti također u skladu s tijelom.
REP: Priznata je svaka dužina i oblik. Greške na repu ne vode oduzimanju bodova, ako pri pregledu repa mačka ne pokazuje znakove stresa.
KRZNO: Mora biti u odličnom stanju, odlično pripremljeno ,ne smije imati čvorove u dlaci i mora biti čisto. Priznate su sve vrste boja i uzoraka. Skladan uzorak je poželjan.
TEMPERAMENT: Mora biti ljubazna, ljupka, mila,.Mora se dopustiti dirati.Ne smije biti agresivna i nervozna.
KONDICIJA: Mora imati odličnu fizičku i psihičku kondiciju.
Bodovi
BODOVI UKUPNO 100
GLAVA I TJELO
Skladnost, snažan mišićni tonus, korektna težina,opća uravnoteženost 25
KRZNO
Izgled, njegovanost, kondicija, usklađenost boja i uzorka 25
TEMPRAMENT 25
KONDICIJA 25